09/05/2014 | Administración LocalMunicipal
Vilasantar
Plan económico financeiro 2014 do Concello de Vilasantar

Aprobado polo Pleno desta Corporación o día 16 de abril de 2014 o Plan Económico Financeiro do Concello de Vilasantar, en cumprimento do disposto no artigo 26,1 do Real decreto 1463/2007, de 2 de novembro, publícase o texto íntegro do mesmo no boletín oficial da provincia a efectos exclusivamente informativos segundo se recolle no mencionado artigo. Fernando Pérez Fernández, alcalde do concello de Vilasantar (A Coruña), vista a proposta realizada pola secretaría intervención deste concello realizo a seguinte: De acordo co disposto no artigo 21.1 da Lei Orgánica 2/2012, de 27 de Abril, de Estabilidade Orzamentaria e Sustentabilidade Financeira, en caso de incumprimento do obxectivo de estabilidade orzamentaria, do obxectivo de débeda pública ou da regra de gasto, a Administración incumpridora formulará un Plan Económico‐Financeiro que permita durante o ano en curso e o seguinte, segundo o estabelecido polo o art.1.7 da lei 9/2013 de control da débeda, o cumprimento dos obxectivos ou da regra de gasto. A situación económica actual vén marcada por unha contorna de contracción da actividade e problemas na sustentabilidade das finanzas públicas. Neste contexto, a estabilidade orzamentaria pasou de ser un obxectivo da política económica a articularse en termos de obriga legal e constitucional. Así mesmo, a situación das contas das Administracións Públicas sufriron un forte deterioro, o que fai aínda máis necesaria a procura do equilibrio orzamentario. En cumprimento das obrigas contempladas na Orden HAP/2105/2012, de 1 de outubro pola que se desenvolven as obrigas de subministración de información de carácter trimestral por parte das entidades locais, previstas na Lei Orgánica 2/2012, o Concello de Vilasantar enviou os datos relativos ao último trimestre do ano adiantando os datos da liquidación do orzamento do 2013, desta comunicación resulta o incumprimento do obxectivo de estabilidade orzamentaria e da regra de gasto, no informe de avaliación - resultado da estabilidade orzamentaria, cunha necesidade de financiamento de 83.457,23€ e no informe de cumprimento da regra de gasto, cunha diferenza entre o límite da regra de gasto e o gasto computable no orzamento de ano 2013 de -83.493,54€, así como un Remanente de Tesourería para gastos xerais negativo por importe de -99.240,52€. Posteriormente lévase a cabo o peche do exercicio contable 2013 e elabórase a liquidación do orzamento, da que se da conta ao Pleno xunto con este documento, confirmando os incumprimentos do obxectivo de estabilidade e da regra de gasto, aínda que mellorando lixeiramente os resultados da liquidación do orzamento de ingresos sobre os datos comunicados ao Ministerio de Hacienda e polo tanto reducindo o importe do desequilibrio orzamentario que continúa a ser negativo pero cunha necesidade de financiamento por un importe de -73.417,96€ e un déficit de tesourería que acada un importe de -89.201,25€. O presente Plan Económico Financeiro se elabora tendo en conta estes datos definitivos da liquidación do orzamento do 2013, que figuran recollidos no apartado II deste documento. O presente Plan Económico Financeiro pretende corrixir a situación de inestabilidade orzamentaria e incumprimento da regra de Gasto consolidada dos seguintes entes: A. Axentes que constitúen a Administración Local. Entidade Local: Concello de Vilasantar Organismos Autónomos: Non existen Entes públicos dependentes que presten servizos ou produzan bens que non se financian maioritariamente con ingresos comerciais: Non existen. B. Resto de entidades públicas empresariais, sociedades mercantís e demais entes dependentes das Entidades Locais, en virtude do artigo 2.2 da Lei Orgánica 2/2012, de 27 de abril, de Estabilidade Orzamentaria e Sustentabilidade Financeira. Sociedades Mercantís: Non existen Os obxectivos que se pretenden obter co presente Plan Económico Financeiro son que, o Concello de Vilasantar alcance uns niveis de cumprimento das magnitudes económico financeiras que permitan valorar positivamente a situación económica da Corporación. A tal fin, débese conseguir que: • Aforro Neto da entidade sexa positivo • Remanente de Tesourería da entidade sexa positivo. • Resultado Orzamentario da entidade sexa positivo • O Nivel de Endebedamento consolidado non supere os límites marcados legalmente para cada exercicio. • A Estabilidade Orzamentaria consolidada ofrézanos unha situación de Superávit ou de Capacidade de Financiamento • Cúmprase coa Regra de Gasto Para lograr isto, é necesario a elaboración do presente Plan que se estruturará nas seguintes fases: 1ª Fase: Diagnóstico da Situación Actual: onde se analicen as magnitudes descritas e outras que se consideren pertinentes para detectar cal é o motivo do incumprimento das Regras Fiscais.2ª Fase: Estratexias de Actuación e medidas a adoptar: propóñense as principais medidas que se pretenden levar a cabo para corrixir a situación e débese cuantificar o efecto que ditas medidas terán sobre a economía da entidade. Sinálanse os obxectivos a lograr coa aplicación do Plan en relación coa Capacidade/Necesidade de Financiamento, Límite de Gasto e Nivel de Débeda.3ª Fase: Posta en marcha do Plan Económico Financeiro; nesta fase téñense que levar á práctica as medidas propostas e desenvolvidas na fase anterior conforme o calendario de actuación que se aprobe.4ª Fase: Control e Seguimento do Plan. O control será realizado polo órgano de Tutela financeira a través dos Informes de Intervención trimestrais, semestrais ou anuais (de aprobación do Orzamento, Liquidación do Orzamento, Obrigacións Trimestrais, etc) nos que se poña de manifesto si están a cumprirse os obxectivos marcados no propio Plan. Nos casos en que os incumprimentos que se pretendían emendar mantéñanse, procederase á revisión das medidas de acción do Plan, á adopción de medidas novas e á reformulación do presente Plan Económico Financeiro. Para levar a cabo esta análise, partimos da información económica dos entes incluídos no ámbito subxectivo da Liquidación, Conta Xeral, estado de Orzamentos Cerrados dos últimos catro exercicios. Como indicamos na introdución deste Plan os datos relativos ao ano 2013 plasmados neste documento se corresponden cos datos definitivos da liquidación do orzamento deste exercicio e nalgúns casos difiren sensiblemente dos datos comunicados ao Ministerio de Hacienda, en cumprimento das obrigas contempladas na Orden HAP/2105/2012, de 1 de outubro pola que se desenvolven as obrigas de subministración de información de carácter trimestral por parte das entidades locais, previstas na Lei Orgánica 2/2012. Da análise dos resultados obtidos nas principais magnitudes económico financeiras no ano 2013 e da súa evolución nestes catro anos pódese concluír que o Concello de Vilasantar empeora neste último ano en todos os aspectos, tanto nos económico financeiros como nos orzamentarios, acadando resultados negativos en todas as magnitudes analizadas. A melloría reflectida nos datos do ano 2012 non se consolida e vólvese a unha situación moi similar á do ano 2011 cuns déficits de tesourería que poñen de manifesto graves problemas de liquidez e importantes desequilibrios orzamentarios. Neste ano 2013 liquídase cun remanente de tesourería negativo por importe de -89.201,25€, no que destaca unha diminución importante nos fondos líquidos de tesourería, poñendo de manifesto a posible existencia de problemas para atender en tempo as súas obrigas. Esta situación é corroborada polos indicadores de tesourería analizados, a ratio de liquidez inmediata cun valor de 0,25 como a de solvencia a curto prazo cun valor de 0,83, presentan ambas as dúas valores moi por debaixo dos valores medios aconsellables reflectindo tamén, un problema de liquidez na tesourería da entidade. No plano orzamentario os datos tampouco son bos, líquida cun resultado presupostario negativo por importe de -82.400,43€ e cunha necesidade de financiamento reflectida no saldo non financeiro da estabilidade orzamentaria de -73.417,96€. Da análise destes datos ponse de manifesto unha diminución importante e paulatina durante todo o período analizado dos ingresos liquidados, diminución que afecta tanto aos ingresos de corrente como aos de capital, pero dunha maneira moito mais acusada a estes últimos. Así a diminución producida nos ingresos de natureza corrente representa, mais ou menos, o 16% con respecto as cifras de liquidación do ano 2010, pero a redución producida nos ingresos de capital supera o 95% dos ingresos liquidados nese ano. Esta situación chega ao seu máximo expoñente no ano 2013, liquidando en concepto de ingresos de capital unha cantidade mínima e provocando un grave problema de financiamento dos investimentos neste exercicio. Analizando a información que subministra o Aforro Neto, no ano 2013 acádase un aforro negativo de -2.423,24€, poñendo de manifesto, por un lado a estabilidade das cifras de liquidación en todo o período, tanto no estado de gastos como no de ingresos, con cantidades moi similares en todos os exercicios e por outro, a existencia neste ano dun superávit moi pequeno nas operacións de corrente que non deixa a marxe suficiente para atender a carga financeira derivada da débeda actual e non permite o financiamento con recursos propios dos investimentos que se levaron a cabo. Este resultado aínda que negativo non é preocupante dado que a carga financeira da entidade non é elevada e o desfase producido é unha cantidade moi reducida que facilmente poderá sanearse no próximo exercicio. O problema céntrase nas operacións de capital, concretamente na súa falta de financiamento e nas posibilidades da Entidade de incrementar os recursos propios. Si analizamos a evolución das operacións de capital no período 2010-2013 vemos unha drástica diminución das cifras producida no ano 2011 e unha traxectoria descendente nos anos seguintes chegando ao ano 2013 a unha situación insustentable, onde os ingresos de capital non chegan a cubrir o 33% das cantidades investidas neste exercicio. Se analizamos os datos da xestión orzamentaria, vemos un incremento importante dos investimentos que non veu acompañado do correspondente incremento no seu financiamento, así partimos dunhas previsións en investimentos no Capítulo VI do estado de gastos de 80.409,85€, dos que prevíase financiar con transferencias de capital un importe de 59.772,69€ e o resto 20.637,16€ con recursos propios e se chega a liquidar o exercicio cun total de obrigas recoñecidas no Capítulo VI de 118.253,63€, o que representa un incremento dun 47% sobre as cantidades previstas inicialmente, mentres que as cantidades liquidadas en concepto de transferencias de capital acadan a cifra de 38.256,44€ moi por debaixo do previsto e o aforro neto como indicamos anteriormente foi negativo, polo tanto tampouco houbo o superávit nas operacións de corrente que se previa. Esta é a causa fundamental dos resultados negativos deste exercicio, tanto polo que respecta a necesidade de financiamento como ao incumprimento da regra de gasto postos de manifesto na liquidación. Para definir con precisión as variables e medidas que nos permitan proxectar as cifras no Plan Económico Financeiro para este período, establécense este posible Escenario: Partimos dun escenario de leve recuperación económica que supomos que se plasmará nun mantemento ou un incremento suave da actividade económica no ente local o cal suporá unha mellora dos ingresos locais e un incremento na prestación dos servizos públicos derivados do incremento de solicitudes disto. Canto aos gastos partimos do mantemento das restricións nesta materia, tanto para gastos de persoal como para outro tipo de gastos, derivados das leis de orzamentos xerais do estado e das restricións derivadas do cumprimento dos obxectivos de estabilidade orzamentaria (Regra de Gasto, Teito de Gasto, Estabilidade e Sustentabilidade Financeira) A maior parte das medidas que se deben adoptar para que o Concello de Vilasantar resolva o seu déficit de tesourería e volva a unha situación de equilibrio orzamentario entendido este como unha situación de equilibrio ou superávit estrutural no presente exercicio, xa foron tomadas polo Concello no último trimestre do ano 2013 e os seus efectos figuran recollidos nas previsións do orzamento aprobado para o ano 2014, concretamente polo que respecta as medidas a tomar para incrementar os ingresos correntes, ca actualización das tarifas dos impostos directos mais significativos, que súmase ao incremento da tarifa da taxa de recollida de residuos e a creación dunha nova taxa de dirección de obras, actuacións levadas a cabo no ano 2013, e así mesmo outra medida que xa figura nas previsións do orzamento do 2014 con respecto ao estado de gastos é a aplicación dunha porcentaxe próxima ao 60%, que é o máximo permitido neste exercicio, para o financiamento do gasto corrente do importe concedido pola Deputación Provincial da Coruña ao Concello de Vilasantar no Plan de Obras e Servizos 2014. Quedan por adoptar algunhas medidas orientadas ao orzamento de gastos, de redución do gasto total a executar e fundamentalmente medidas de disciplina orzamentaria. O Concello debe desenvolver nos próximos exercicios unha política moi austera no gasto corrente, tentando de reducir ao máximo os gastos correntes, e dentro destes, os gastos que excederon dunha maneira significativa as previsións, foron os gastos imputados á partida orzamentaria de subministros, que fundamentalmente recolle o gasto do alumeado público. Polo que respecta aos gastos de investimentos as medidas tamén están dirixidas fundamentalmente á redución do total previsto no orzamento do 2014, para desenvolver soamente aqueles investimentos para os que se teña o financiamento asegurado ao 100%, mediante o compromiso firme da achega e rexeitando, polo tanto, todos aqueles proxectos nos que o financiamento previsto por outras entidades non cubra a totalidade do gasto a realizar. Para explicar detalladamente todas estas medidas pártese dos datos do orzamento aprobado para o 2014, resumido por Capítulos e se irán indicando individualizadamente todas as medidas a tomar. Os ingresos previstos para o próximo exercicio calculáronse tendo como base a liquidación do Orzamento do ano 2012 e o avance de liquidación do seis primeiros meses do exercicio 2013, deducidos do estado de tramitación de ingresos segundo móstranos a contabilidade. O estado de ingresos ascende a 1.168.145,80 €, estando nivelado co de gastos. As operacións correntes ascenden a 1.107.113,54 €, supondo o 94,78 % do Orzamento. A continuación e tomando como base a memoria da alcaldía analízanse os capítulos de ingresos nos que se adoptaron medidas específicas para o saneamento da entidade: CAPÍTULO I. Os impostos directos comprenden o Imposto de Bens Inmobles, o Imposto de Actividades Económicas e o Imposto de Vehículos de Tracción Mecánica. Neste concello non está estabelecido o Imposto por Incremento do Valor dos Terreos de Natureza Urbana. Os ingresos que proveñen destes impostos directos foron obxecto de unha actualización de tarifas polo pleno municipal do 14-11-2013. Dita suba aporta un incremento na partida por cambio normativo, que se aplica, como xa se ten dito, ao cálculo da regra do gasto, e que se valora en 38.507,64 euros. En consecuencia as cantidades ascenden a: - 126.529,88 euros por IBI. - 61.173,52 euros por IVTM. - 19.121,12 euros por IAE. En total suma 206.824,52 euros, que representa o 17,71 % do orzamento. CAPÍTULO III. Os ingresos previstos por operacións correntes procedentes de taxas e outros ingresos, calculáronse tendo en conta os dereitos que se prevén liquidar no exercicio actual e as modificacións aprobadas polo Pleno desta Corporación, relativas ás cotas e incremento de tarifas recollidas nas Ordenanzas fiscais e reguladoras de prezos públicos, ascendendo a previsión a 122.275,63 euros representando un 10,46 % do orzamento e un incremento con respecto ao liquidado no 2013 de 9.636,44€. CAPÍTULO IV. O total de ingresos previstos no Capítulo IV por transferencias correntes representa 766.063,44 euros, debemos dividilo en dous grandes apartados para o seu estudo: O primeiro corresponde a ingresos non finalistas, a participación nos tributos do estado e máis o fondo de cooperación local, para os cales mantemos unha previsión semellante á liquidación de 2012, cun orzamento de 338.285,36 euros. O segundo corresponde a ingresos finalistas (subvencións), por un importe total de 427.778,07 euros, que representa unha diminución con respecto á liquidación do 2012 (462.848,88 €). A distribución é:. Da Xunta de Galiza, 172.677,78 € e da Deputación provincial, 255.100,29 €. Trátase en xeral dunhas previsións moi restritivas, dado que as cantidades previstas nestes capítulos de corrente son moi próximas ás cantidades liquidadas no ano 2013. CAPÍTULO VII. O Capítulo VII de Transferencias de Capital do Orzamento de Ingresos calculáronse en base ás subvencións solicitadas, as que se prevé que se concedan, ou no seu caso concedidas polas Entidades Públicas e Privadas e non está prevista ningunha neste momento, agás o POS/2014, aínda sen definir no momento de redacción da presente memoria, calculándose que para obras se aportará 60.000,00 euros, sendo o resto para gastos correntes. Faise unha previsión de 1032,26 euros no concepto 751 (Xunta) para poder abrilo e realizar o ingreso correspondente no seu caso. Finalmente a cantidade concedida pola Deputación Provincial da Coruña ascende a cantidade de 139.662,92€, dos que se destinan a gasto corrente un importe de 79.528,11€, que representa o 57% do total concedido e a gastos de investimento un importe de 60.134,81€ que representa o 43% restante, aplicando así practicamente o máximo permitido para o financiamento do gasto corrente. O estado de gastos ascende a 1.168.145,80 €, estando nivelado co de ingresos. As operacións correntes ascenden a 1.061.492,29 €, supondo o 90,87 % do Orzamento. As operacións de capital, con 106.635,51 €, representan o 9,13 % do total dos gastos. As operacións financeiras, activos e pasivos financeiros, ascenden a 9.000,00 €. A continuación e tomando como base a memoria da alcaldía analízanse os capítulos de gastos nos que se adoptaron medidas específicas para o saneamento da entidade: Con respecto aos gastos compre indicar que este ano tense que aplicar un límite ao incremento dos mesmo por aplicación da denominada regra do gasto, que impide que a suma do mencionado incremento nos capítulos 1 a 7, descontados os intereses da débeda e os gastos financiados con fondos finalistas na contía dos mencionados fondos supere a cantidade porcentaxe que se fixe, que é para o presente exercicio de 2014 do 1,5% sobre o previsto para a liquidación do exercicio de 2013, para o cal tomamos a cantidade remitida ao estado en outubro de 2013 na “execución trimestral das entidades locais 2013- 3º Trimestre” (604.961,75 €). Hai que sinalar que, debido á existencia de subvencións finalistas que producen xeracións de crédito ao longo do exercicio as liquidacións neste concello son nos últimos exercicios sensibelmente superiores aos orzamentos, o que explica o incremento que se observa nalgúns conceptos e capítulos, como é o caso do II de gastos. Igualmente hai que indicar que, polo antes mencionado, este orzamento pretende axustarse mellor á realidade dos gastos e ingresos deste concello e que, en consecuencia, a súa execución ha de ser máis rigorosa, ao preverse, normalmente, moi escasas ou probabelmente nulas xeracións de crédito no exercicio (por estar xa previstos os ingresos no orzamento). Neste apartado hai que ter en conta o artigo 12.4 da lei 2/2012 que estabelece que “cando se aproben cambios normativos que supoñan aumentos permanentes da recadación, o nivel de gasto computábel resultante da aplicación da regra nos anos en que se obteñan os aumentos de recadación poderá aumentar nunha contía equivalente.” Este é o caso no que se refire aos cambios normativos correspondentes á modificación das tarifas dos impostos directos, produce un incremento que se valora en 38.507,64 €. Traducido a cantidades quere dicir que o orzamento nos mencionados conceptos non poderá superar a cantidade de 640.666,88 euros, que se aplican do seguinte xeito: CAPÍTULO I. Con respecto ao gasto de persoal existe correlación entre os créditos do Capítulo I de Gastos de Persoal, incluídos no Orzamento e o Anexo de Persoal desta Entidade Local para este exercicio económico, sendo o seu importe global de 536.192,99 €, supoñendo un 45,90%. Con respecto a esta cantidade hai que facer dúas precisións: 1) En aplicación da normativa vixente, as cantidades son as mesmas que para o exercicio anterior agás: · A amortización da praza de funcionario de auxiliar administrativo, que está actualmente vacante e que non se pensa cubrir. · A actualización dos trienios da administrativa, por un importe de 26,31 €/mes ou de 315,72 euros/ano, en retribucións brutas, sen incluír a seguridade social a cargo do concello. · As necesarias adaptacións do persoal temporal. En todos os casos hai que sumar as cantidades correspondentes ao incremento da Seguridade Social a cargo do concello.2) En conxunto advírtese un descenso no importe desta partida respecto a 2013, derivado dos motivos sinalados no parágrafo anterior (de 593.978,92 € a 536.192,99 €) CAPÍTULO II. Se destaca a redución prevista no gasto do alumeado por substitución de lámpadas de baixa enerxía, que se valora en 5.000,00 euros CAPÍTULO VI. Consignáronse no Estado de Gastos do Orzamento de 2014 investimentos por un importe de 32.499,16 €, sen estar claramente determinadas ao que hai que sumar a previsión de obras polo POS/2014, único programa previsto neste momento e aínda sen definir no momento de redacción da presente memoria, calculándose que para obras se aportará 60.000,00 euros, sendo o resto para gastos correntes. Por tanto, se ben as cantidades se teñen que aplicar a algunha partida concreta, realmente se destinarán alí onde for necesario, mediante a elaboración, no seu caso, da correspondente transferencia de crédito. Ademais destas medidas que xa figuraban no orzamento aprobado para o exercicio 2014, adoptaranse con este Plan Económico Financeiro outras medidas adicionais que afectan ao estado de gastos, e son as seguintes: No CAPÍTULO VI do Estado de Gastos, aprobación polo Pleno da Entidade dunha baixa por anulación polo importe que resta entre os créditos iniciais aprobados neste Capítulo, que ascende a 92.499,16€ e a cantidade aprobada e confirmada pola Deputación Provincial da Coruña para o Plan de Obras e Servizos 2014 que acada o importe de 60.134,81€, polo que o importe dos investimentos que se prevían financiar con recursos propios ascende a cantidade de 32.364,35€, importe polo que se aprobará a modificación orzamentaria correspondente. Adopción dunha medida de disciplina orzamentaria dirixida a cumprir co estabelecido no artigo 173 da Lei de Facendas Locais respecto á non dispoñibilidade dos créditos do estado de gastos que estean financiados con ingresos afectados que estará condicionada á existencia de documentos irrefutables que acrediten a súa achega. Para o ano 2015, no caso de que cas medidas anteriores non se consiga o saneamento do déficit de tesourería, deberá aprobarse o orzamento do 2015 co superávit necesario para enxugar este déficit. INGRESOS: - CAPÍTULO I. Incremento actualización das tarifas dos impostos directos.38.507,64€. - CAPÍTULO III. Incremento actualización tarifas Taxas e Prezos Públicos.9.636,44€ - CAPÍTULO II, IV e VI. Non teñen cuantificación, se realizan unhas previsión moi restritivas, similares ás cantidades liquidadas no ano 2013. GASTOS: - CAPÍTULO I. Aforro amortización de prazas e diversas actualizacións.57.785,93€ - CAPÍTULO II. Aforro alumeado público.5.000,00 € - CAPÍTULO VI. Baixa por anulación de créditos.32.364,35€ Tendo en conta as porcentaxes de liquidación do orzamento de ingresos do 2013 e que as previsións contidas no orzamento do 2014 aproxímanse en gran medida as cifras obtidas na liquidación do exercicio anterior, previse una realización do 100% tanto das previsións de ingresos como dos créditos previstos no orzamento de gastos. En base a estes datos calcúlase a proxección das principais magnitudes económico financeiras. De acordo ao establecido na Lei Orgánica 2/2012, de 27 de abril, de Estabilidade Orzamentaria e Sustentabilidade Financeira no seu artigo 21, en caso de incumprimento do obxectivo de estabilidade orzamentaria, do obxectivo de débeda pública ou da regra de gasto, o Concello debe formular un plan económico-financeiro que permita durante o ano en curso e o seguinte, o cumprimento dos obxectivos ou da regra de gasto. Das medidas propostas e da análise detallada da súa repercusión económico-financeira dedúcese que se pode alcanzar o obxectivo de estabilidade marcado no período dun ano, cumprindo o prazo establecido pola normativa citada para volver ao cumprimento do equilibrio orzamentario. Para o saneamento do déficit de tesourería será necesario un ano mais xa que faise imposible cas cifras do orzamento do Concello de Vilasantar facelo nun ano sen menoscabo da prestación dos servizos básicos. Resumo dos obxectivos a alcanzar coas medidas a implementar: Estabilidade Orzamentaria: alcanzar capacidade de financiamento no prazo dun ANO Regra de Gasto: Dado que o orzamento aprobado para o 2014 cumpría coa regra de gasto, coa modificación á baixa proposta o orzamento de gastos resultante continúa cumprindo esta limitación. Débeda Viva: A porcentaxe de débeda viva xa está por baixo do 110 % dos recursos ordinarios (Importe en euros a 31/12/2013: 331.281,36€) Unha vez deseñadas as medidas económicas a adoptar, así como a súa proxección económica, e fixados os obxectivos a alcanzar coas mesmas, faise necesario formular un calendario de actuación para a súa aprobación polo órgano competente así como a identificación da autoridade pública responsable para a súa posta en marcha e aplicación. Polo que respecta ás medidas previstas no orzamento de ingresos, estas xa foron tomadas mediante acordo do Pleno Municipal de data 14/11/2013 e publicadas no B. O. P. Nº 246 do 27-12-2013 Polo que respecta ás medidas previstas no orzamento de gastos, a baixa por anulación de créditos no Capítulo VI aprobarase polo Pleno Municipal coa aprobación do presente documento. Unha vez aprobado o Plan e posto en marcha as medidas propostas no mesmo é necesario que se proceda a comprobar periodicamente que estas nos permiten alcanzar os obxectivos marcados. Ditas comprobacións realizásense pola Intervención municipal con ocasión do cumprimento das obrigacións trimestrais de remisión de información por parte do Concello ao Ministerio de Facenda. Dos citados informes darase conta ao Pleno do Concello e aos órganos encargados da execución do mesmo para que adopten as medidas complementarias que sexan necesarias para alcanzar os obxectivos marcados polo Plan. Ditas comprobacións realizásense pola Intervención municipal con ocasión da aprobación da Liquidación do Orzamento de cada exercicio económico no que se analizará o cumprimento dos obxectivos de Estabilidade Orzamentaria, Regra de Gastos e Nivel de Débeda. a) Si no devandito informe apréciase cumprimento dos obxectivos marcados darase por finalizado a execución do Plan Económico Financeiro. b) Si no devandito informe apréciase INCUMPRIMENTO dalgúns dos obxectivos marcados remitirase ao Pleno para que nos prazos que marca a Lei Orgánica 2/2012, de 27 de abril, de Estabilidade Orzamentaria e Sustentabilidade Financeira procédase á súa revisión e aprobación coas medidas complementarias necesarias para alcanzar os obxectivos legalmente establecidos. En Vilasantar, a 30 de abril de 2014 O alcalde Fernando Pérez Fernández